Dramatizacija: Žena vraga prevarila
LICA: ŽENA, MUŽ, KĆI, SVEKRVA, VRAG
(Radnja se događa u kuhinji seoske kuće. Muž umorno sjedi za stolom, a žena pregledava račune.)
MUŽ: Ženo, daj mi nešto za jelo, gladan sam.
ŽENA: Uzmi si sam, zar ne vidiš da računam koliko ćemo novca zaraditi kad prodamo drva.
MUŽ: Ali cijeli sam dan bio u šumi, tvoja je dužnost da mi spremiš jelo.
ŽENA: Imaš u ostavi sejtan i soju pa si nešto zgotovi.
MUŽ: Ali gladan sam k'o vuk, ne mogu se od toga najesti.
ŽENA: Onda zovi svoju majku da ti spremi jelo, ionako se cijeli dan izležava.
MUŽ: Majko, molim te, donesi mi malo špeka i luka. I nešto da pokvasim grlo.
Dolazi majka.
MAJKA: Znala sam da ti ova tvoja neće ništa spremiti pa sam ti već pripremila paprike punjene grahom. (Daje mu poslužavnik s jelom.)
ŽENA: Eto, vidiš, riješen problem.
MUŽ: A gdje je mala? Je li došla s tenisa?
ŽENA: Zabranila sam joj da ide na treninge. To je samo gubljenje vremena. Ako misli uspjeti u životu, mora učiti, a ne naganjati lopticu.
MUŽ: Ti uvijek misliš da sve znaš i da si najpametnija. A znaš li ti koliko danas zarađuju vrhunski sportaši? Više nego i doktor i učitelj zajedno, pa ti računaj!
ŽENA: Da, da, a kad se povrijede ili kad ostare, od čega će onda živjeti? Gdje će naći posao bez fakulteta?
MUŽ: Pa mogu cijepati drva kao i ja…
ŽENA: Da, s tim novcem jedva prehraniš obitelj. Da ti ja nisam sredila financije i objavila oglas u novinama da prodaješ prvoklasna bukova drva, vraga bi nešto prodao.
MUŽ: Priznajem, to si pametno uradila. Ponekad mi se čini da si ti sposobna prevariti i samoga vraga.
ŽENA: Treba biti snalažljiv u životu! (Smije se.)
MUŽ: Idem malo prošetati, već me zaboljela glava od tog tvog pametovanja!
ŽENA: Idi, idi i još, usput, ponesi one stare boce i prodaj ih u trgovini. Tako ćeš zaraditi za pivo poslije večere.
MUŽ (uzima vreću punu boca i izlazi): Jadan ja, s kim sam se oženio…
MAJKA (odnoseći poslužavnik, ljutito mrmlja): Tako ti i treba kad me nisi slušao. Oženio si se ovom vraguljom koja nam svima zapovijeda, a mogao si uzeti onu debeljuškastu Katu koja samo šuti i radi…
ŽENA: Nešto ste rekli? Nisam Vas čula.
MAJKA (odmahuje rukom kao da se ne želi svađati): Ma ništa, molim se Bogu…
ŽENA: I bolje Vam je…
(Na scenu ulazi kćerka noseći debele knjige. Izgleda kao štreberica. Na majici joj je nacrtan teniski reket.)
KĆI: Mama, riješila sam sve zadatke, ali sam zapela na ovom iz nuklearne fizike. Možeš li mi ga objasniti?
ŽENA: Donesi da vidim. (Pogleda zadatak.) Pa ovo ti je mačji kašalj. Vidiš… (Pokazuje joj kako riješiti zadatak.)
KĆI: Pa naravno, kako to nisam znala! Hvala ti, mama! (Djevojčica otrči u svoju sobu.)
ŽENA: Nema problema, samo ti uči i pitaj ako ti nešto nije jasno! (Žena izlazi noseći kalkulator i bilježnicu s računima.)
(Na sceni je parkovna klupa. Muž sav žalostan nosi vreću i sjeda na klupu. Sa strane mu prilazi neobičan mladić, odjeven kao da je kombinacija vraga i huligana, pa ga počinje zadirkivati, ne da mu mira, pokušava mu zavući ruku u džep.)
MUŽ: Ma ostavi me na miru! Dosta mi je moje žene koja me stalno gnjavi.
VRAG: Čuj, stari, daj se razvedri! Imaš pljugu?
MUŽ: Ne pušim, žena mi je zabranila, moramo štedjeti zbog krize… Upravo sam prodao prazne boce (Pokazuje mu praznu vreću sašivenu od plahte.)
VRAG (začuđeno): Zar si u tome nosio boce? Meni to više sliči na nekakvu plahtu.
MUŽ: I jest plahta. To mi je dala jer je ekološki osviještena pa ne želi upotrebljavati plastične vreće.
VRAG (smije mu se naglas): Vidim da te žena opasno zašarafila. Mogu li ti kako pomoći? (Dok se pravi da mu je prijatelj, krade mu novčanik iz kaputa, muž to primijeti i počne mu otimati novčanik te ga u tom naguravanju strpa u vreću.)
MUŽ (pobjedonosno): Ha, kradljivče jedan, ulovio sam te! Sad ćeš sa mnom na policiju! (Zaveže ga u vreću.)
VRAG (dere se iz vreće): Pusti me, molim te, pusti me!
MUŽ (pomirljivo): Dobro, pustit ću te ako uspiješ prevariti moju ženu tako da joj barem jednom mogu reći: E, vidiš, ja sam bio u pravu!
VRAG: Hoću, obećavam! Evo, odnesi me doma i vidjet ćeš da ću je nadmudriti!
MUŽ: Dogovoreno! (Uzima vreću s vragom i izlazi sa scene.)
(Treća scena, ponovno u kuhinji. Muž dolazi doma s vrećom.)
MUŽ: Ženo, ženo!
ŽENA: A gdje si ti dosad?! Već si trebao biti u krevetu. Ako se dobro ne naspavaš, nećeš sutra moći raditi, znaš da je to uzročno-posljedično povezano. Manja efikasnost – manje novca u budžetu!
MUŽ: Čuj, donio sam nešto vrlo efikasno za moje samopouzdanje. (Pokazuje na vreću.)
ŽENA (znatiželjno): Što je to? Što si donio? (Žuri prema vreći i hoće je razvezati.)
MUŽ: Ne! To je iznenađenje! Pokazat ću ti sutra kad se vratim s posla. Sad moram spavati kao što si i sama rekla. Ali prije toga moraš mi obećati da nećeš dirati vreću dok se ja sutra ne vratim.
ŽENA (razmišlja, a zatim pristaje): Dobro, dajem riječ! (Odlaze sa scene.)
(Preko scene prođe učenik s natpisom: SLJEDEĆEG DANA)
MUŽ: Ženo, ja opet idem u drva, a ti ne diraj vreću dok se ja ne vratim.
ŽENA: Naravno, mužiću, ja stojim iza svoje riječi!
MUŽ: Znam da nećeš izdržati! Vidjet ćeš da sam bio u pravu! (Sretno se smješka.)
(Muž odlazi, a žena uzima svoju bilježnicu. Pogleda prema vreći i pođe prema njoj, ali onda pogleda portret svog muža na zidu pa se vraća na stolicu. Uskoro se u vreći vrag počne ritati i ispuštati razne zvukove i krikove da izazove ženinu radoznalost. Ona svaki čas pogledava prema vreći i bori se između znatiželje i obećanja. Vrag je izaziva i ona najzad popusti i počne odvezivati vreću. Vrag iskoči i počne trčkarati oko nje, rugajući joj se.)
VRAG: Aha, to ti je tvoja riječ! Sad će tvoj muž znati da si otvorila vreću jer si me oslobodila!
ŽENA (začuđeno): Tko si ti? Što tu radiš? Maškare su davno prošle, zar si se zaboravio presvući?
VRAG: Ja sam vrag! A tko si ti?
ŽENA: Vragovi ne postoje. Nemoj mi lagati. Otkud si se ti ovdje stvorio? Jesi li ti možda porezni inspektor?
VRAG: Nisam, naravno, bio sam u vreći. Sad me ne možeš natjerati da uđem, a kad se tvoj muž vrati i vidi da je vreća prazna, znat će da ti ne može vjerovati jer nisi održala obećanje.
ŽENA (vidjevši da ju je vrag prevario, pokušava ga komplimentima namamiti da se vrati u vreću): Ti si stao u ovu vreću?!Ma ne vjerujem da si ti, tako visok i snažan, s tim prekrasnim mišićima i širokim ramenima, mogao ući u ovu malu vreću.
VRAG: Jesam, kad ti kažem!
ŽENA: Pokaži mi pa ću vjerovati!
VRAG: O, jeste vi žene čudne! Čemu toliko nepovjerenje? Evo, pogledaj! (Ulazi u vreću.)
ŽENA (brzo priskoči i zaveže vreću): E, sad si gotov, naivčino!
VRAG (dere se iz vreće): Pusti me, pusti me, samo sam ti htio pokazati…
ŽENA (smije se zadovoljno): Sad ti doista vjerujem da možeš stati u vreću. Je li ti udobno? Želiš li možda kokice?
(Uskoro se vrati muž i vidi zavezanu vreću.)
MUŽ: Vidim, ženo, da si održala obećanje. Svaka ti čast!
ŽENA: Pa naravno, mužiću!
VRAG (govori iz vreće): Nije izdržala, pustila me pa me opet ulovila!
MUŽ: Misliš da ću ti vjerovati?!
ŽENA: Mužiću, hajde baci ovu vreću u smeće, previše smrdi! (Odlazi sa scene.)
MUŽ: Evo, odmah, ženice draga!
(Muž uzima vreću s koprcavim vragom i odlazi do ruba scene.)
VRAG (iz vreće): Pusti me, molim te, dosta mi je i tebe i tvoje žene!
MUŽ: Prvo obećaj da više nećeš krasti i da se nećeš rugati muževima čije su žene uvijek u pravu!
VRAG: Obećavam! Hvala Bogu što nisam čovjek!
(Muž ga iznosi sa scene i čuje se udarac kao da je bacio vreću na pod. Scena ostaje prazna.)

